KIRJALLINEN KYSYMYS E-2121/01 esittäjä(t): Johannes Voggenhuber (Verts/ALE) komissiolle. Itävallan tasavallan tiettyjen konsolidointitoimien vaikutus julkishallinnon rahoitussaldoon Euroopan kansantalouden tilinpitojärjestelmän mukaisesti (ESA 95).



Virallinen lehti nro 364 E , 20/12/2001 s. 0246 - 0247



KIRJALLINEN KYSYMYS E-2121/01 esittäjä(t): Johannes Voggenhuber (Verts/ALE) komissiolle (13. heinäkuuta 2001) Aihe: Itävallan tasavallan tiettyjen konsolidointitoimien vaikutus julkishallinnon rahoitussaldoon Euroopan kansantalouden tilinpitojärjestelmän mukaisesti (ESA 95) Osa Itävallan osavaltioista (Bundesländer) harkitsee osana Itävallan valtiontalouden tasapainottamiseen tähtääviä talousarvion konsolidointitoimia hoitolaitosten rahoituksen muuttamista, kiinteistöyhtiöiden perustamista ja asuntorakentamisen kannustamiseksi myönnettyjen lainojen myymistä. Tähän asti osavaltiot on velvoitettu rahoittamaan hoitolaitosten tappiot tukien avulla. Esimerkiksi Kärntenin osavaltio suunnittelee, että vuodesta 2001 alkaen hoitolaitosten hallintoyhtiö (Krankenanstalten-Betriebsgesellschaft), joka on ollut vuodesta 1997 lähtien kaupallista toimintaa harjoittava yritys, ottaa lainaa tappioiden kattamiseksi. Kärntenin osavaltio myöntää sille samaan aikaan vuotuisen tappion määrää vastaavan korottoman lainan ja ottaa hoitaakseen siitä aiheutuvat annuiteetti- ja liitännäismenot. Talousarvion konsolidoimista koskevan yhteisen tavoitteen saavuttamiseksi valtionvarainministeriö kannattaa selvästi hoitolaitosten rahoitustavan muuttamista, sillä hoitolaitokset ovat kaupallista toimintaa harjoittavia yrityksiä eivätkä niiden ottamat lainat päädy osavaltion maksettaviksi. Miten näitä osavaltioiden myöntämiä korottomia lainoja hoitolaitoksille olisi käsiteltävä osana ESA 95 -järjestelmää? Kiinteää omaisuutta koskevaan lainsäädäntöön tehdyn muutoksen avulla hallitus on siirtänyt ATS 33 miljardin arvosta kiinteää omaisuutta liittovaltion kiinteistöyhtiölle (Bundesimmobiliengesellschaft, BIG). Liittovaltio omistaa BIGin sataprosenttisesti. BIGin tavoite on saattaa liittovaltion omistamien kiinteistöjen ja maan hallinnointi ja liittovaltiolle siirretyn tai sen hankkiman kiinteän omaisuuden käyttö ja rahaksimuutto vastaamaan yksityisen sektorin olosuhteita. Miten nämä omaisuudensiirroista aiheutuvat tulot vaikuttavat liittovaltion rahoitussaldoon (ESA 95 -järjestelmän mukaan)? Monet osavaltiot, Kärnten mukaan lukien, suunnittelevat vastaavien osavaltioiden sataprosenttisesti omistamien kiinteistöyhtiöiden (Landesimmobiliengesellschaften, LIG) perustamista. Osavaltioille kuuluvat kiinteistöt myytäisiin näille yhtiöille. Miten nämä tulot vaikuttavat osavaltion rahoitussaldoon (ESA 95 -järjestelmän mukaan)? Pedro Solbes Miran komission puolesta antama vastaus (18. syyskuuta 2001) Esille otettuja aiheita olisi tarkasteltava Euroopan kansantalouden tilinpitojärjestelmän kannalta (EKT 95). Itävalta ilmoittaa komissiolle kahdesti vuodessa tiedot velastaan ja alijäämästään. Lisäksi Eurostat järjestää asiaan liittyviä säännöllisiä seurantakäyntejä jäsenvaltioihin. Itävallan viranomaiset kertonevat esiin nostetuista kysymyksistä Eurostatille seuraavan, ennen tämän vuoden loppua suunnitellun seurantakäynnin yhteydessä. Tällöin Eurostat ja Itävallan kansallinen tilastolaitos käsittelevät asiaa yksityiskohtaisesti. Mitä tulee julkisia hoitolaitoksia ja liittovaltion kiinteistöyhtiötä (BIG) koskeviin järjestelyihin, EKT 95:n periaatteita olisi noudatettava. Julkiset hoitolaitokset luokitellaan EKT 95:ssä yrityssektoriin (julkisyhteisöjen sektorin ulkopuolelle) vain jos ne ovat institutionaalisia yksiköitä ja jos ne tarjoavat markkinapalveluja. Tarjotakseen markkinapalveluja julkisten hoitolaitosten rahoituksen on tultava pääosin kotitalouksilta ja/tai yksityisiltä vakuutusyhtiöiltä taikka pääosin julkisyhteisöltä, jos ne tarjoavat palveluja julkisyhteisölle taloudellisesti merkittävään hintaan. Sitä vastoin jos hoitolaitokset tarjoavat muita palveluita kuin markkinapalveluja, ne on luokiteltava julkisyhteisöjen sektoriin. Jos Itävallan julkiset hoitolaitokset ovat markkinapalveluja tarjoavia institutionaalisia yksiköitä, osavaltioiden (Länder) hoitolaitoksille tarjoamiin korottomiin lainoihin tulee suhtautua seuraavasti: - jos varojen myöntäminen on vastikkeeton toimi eli jos laina annetaan olettaen, että sitä ei makseta takaisin, sitä olisi pidettävä pääomansiirtona, - jos varojen myöntämiseen sisältyy sopimusehtoja varojen takaisinmaksusta (takaisinmaksupäivä on selvästi ilmaistu) ja on selvää, että se todennäköisesti maksetaan takaisin, sitä olisi pidettävä lainana. Lainan mahdollista korkoa, jota ei peritä, voidaan kuitenkin pitää tukena palvelujen tarjoamiselle. Omaisuuden siirtämisessä liittovaltion kiinteistöyhtiölle (BIG) olisi muistettava, että EKT 95:n periaatteiden mukaan: - jos suurin osa kiinteistöyhtiö BIG:in toiminnasta on suunnattu julkisyhteisöjen yksiköille, se olisi luokiteltava julkisyhteisöjen sektoriin, - jos BIG vuokraa pääosin julkisyhteisöjen ulkopuolelle, sitä olisi käsiteltävä yrityssektoriin kuuluvana. Lopullisen päätöksen BIG-yhtiön luokituksesta tekee kuitenkin Eurostat Itävallan kansalliseen tilastolaitokseen suuntautuvan seuraavan käyntinsä yhteydessä.